สิ้นสรพงศ์ ชาตรี ศิลปินแห่งชาติสาขาศิลปะการแสดงปี 2551 พระเอกในตำนานของไทยด้วยโรคมะเร็งปอด สิริอายุ 71 ปี
นายชาย นครชัย อธิบดีกรมส่งเสริมวัฒนธรรม กล่าวว่า ได้รับแจ้งว่า นายสรพงศ์ ชาตรี หรือ กรีพงษ์ เทียมเศวต ศิลปินแห่งชาติ สาขาศิลปะการแสดงปี 2551 เสียชีวิตอย่างสงบด้วยโรคมะเร็งปอด ที่โรงพยาบาลบำรุงราษฎร์ สิริอายุ 71 ปี นับเป็นความสูญเสียบุคคลสำคัญด้านศิลปะการแสดงของไทย เบื้องต้น กรมส่งเสริมวัฒนธรรม จะให้การช่วยเหลือในด้านการขอพระราชทานเพลิงศพ พร้อมทั้งมอบเงินช่วยเหลือเมื่อเสียชีวิตเพื่อร่วมการบำเพ็ญกุศลศพและเงินช่วยเหลือค่าจัดทำหนังสือเพื่อเผยแพร่ผลงานเมื่อเสียชีวิต พร้อมทั้งถ่ายทอดผลงานให้เป็นที่ประจักษ์ต่อสาธารณชน   นายสรพงศ์ ชาตรี เป็นศิลปินแห่งชาติ ผู้มีผลงานการแสดงภาพยนตร์ตั้งแต่ปี 2514  จนถึงปัจจุบันมากกว่า 500 เรื่อง และละครโทรทัศน์คุณภาพกว่า 50 เรื่อง สามารถแสดงเข้าถึงบทบาทของตัวละครที่ได้รับได้ทุกบทบาท โดยการศึกษาบทของตัวละครนั้นๆ อย่างละเอียด และศึกษาจากชีวิตจริงก่อนการแสดง ผลงานที่คนไทยจดจำคือ ภาพยนตร์เรื่องแผลเก่า ทำรายได้สูงสุดในประเทศไทยและยังได้รับรางวัลในระดับโลกให้เป็น 1 ใน 360 ภาพยนตร์คลาสสิคของโลก สรพงศ์ มีผลงานที่ได้รับรางวัลมากมาย ถือเป็นดาราชายผู้ได้รับรางวัลมากที่สุดในวงการภาพยนตร์ไทย นอกจากนี้ ยังทำคุณประโยชน์เพื่อสังคมให้ความรู้แก่สถาบันการศึกษา ทั้งยังเป็นพุทธมามกะยึดมั่นในหลักธรรม โดยตั้งมูลนิธิสมเด็จพระพุฒาจารย์ (โต พรหมรังสี) เมตตาบารมีใหญ่ที่สุดในโลกที่จังหวัดนครราชสีมา